25.290 kroner: Murerfirma betalte Allerslevs regninger | TV 2 Lorry
Øens Murerfirmas indehaver Jan Elving har betalt tre regninger på samlet 25.290 kroner for den tidligere beskæftigelsesborgmester.
Foto: Mads Joakim Rimer Rasmussen Ritzau/Scanpix
03. feb 2018, kl. 06:37
Den tidligere beskæftigelsesborgmester Anna Mee Allerslev har ifølge e-mails og fakturaer, som BT er i besiddelse, været utilfreds med tømrearbejdet i sin lejlighed. Hun har derfor ikke ønsket at betale det fulde beløb for det arbejde, som er blevet udført.
De nye oplysninger kommer ifølge BT dagen efter, at det er kommet frem i avisen, at Øens Murerfirma organiserede en hovedentreprise i forbindelse med en totalrenovering af Allerslevs lejlighed på Østerbro i København i 2016 og 2017.
Anna Mee Allerslev havde indtil videre kun fortalt, at Øens Murerfirma kun har stået for murerarbejde på hendes badeværelse. Hun fastholder overfor BT og i et svar på Facebook til avisen, at Øens Murerfirma ikke har stået for en såkaldt hovedentreprise
På Facebook skriver hun blandt andet nedenstående:
Kære BT.
I omtaler en sag, hvor en utilfreds håndværker har givet jer sin version af historien. Jeg har indgået et forlig med den pågældende håndværker. Hvordan det forlig er skruet sammen, herunder hvilken rolle andre parter har haft i det, er et privat anliggende.
Dette er et af Anna Mee Allerslevs første svar til BT.
Firma betalte tre regniner
Det skete i forbindelse med nogle uenigheder i forbindelse med noget gulvarbejde i lejligheden, hvor der blev lagt sildebensparket og lavet fodpaneler. Og det viser ifølge eksperter, at Anna Mee Allerslev taler usandt, når hun hævder, at der ikke er tale om en hovedentreprise. Det skriver BT.
- Hvis Øens Murerfirma ikke har stået for en hovedentreprise, hvorfor skulle de så dække store beløb på vegne af Anna Mee Allerslev? Det hænger slet ikke sammen, for så har Øens Murerfirma jo intet med sagen at gøre og burde heller ikke kompensere hende, siger Michael Egholm, der er revisionsekspert og direktør i firmaet Adwizer Law til BT.
Cirka halvdelen af den samlede regning - 12.600 kroner - betaler Øens Murerfirma ifølge BT for at få en underentreprenør til at indgå et forlig, da Anna Mee Allerslev nægter at betale de sidste 15 procent af den samlede tømrer-entreprise, fordi hun er utilfreds med gulvet.
En anden regning skyldes ifølge BT, at hun er er utilfreds med, at panelerne gaber, hvilket ifølge tømrerfirmaet skyldes, at træet er 'levende' og derfor giver sig over tid. Her betaler Jan Elving 8.850 kroner.
Anna Mee Allerslev: "Det er et privat anliggende
BT skriver, at de har haft en række spørgsmål til den tidligere borgmester. Blandt andet hvorfor Øens Murerfirma går ind og dækker regninger, når nu firmaet ifølge hende selv ikke er hovedentreprenør. Og vi har spurgt Anna Mee Allerslev, hvad hun siger til - forudsat hendes egen påstand om, at der ikke er tale om en hovedentreprise - at hun i strid med forvaltningsreglerne i så fald har modtaget en gave på 25.290 kroner af en kommunal samarbejdspartner. Skriver BT.
Til det svarer hun i en mail til avisen:
Anna Mee Allerslev anerkender altså ikke BT's kritik og skriver blandt andet nedenstående på Facebook som et svar til BT:
"Det er problematisk journalistisk at bygge flere store historie på en enkelt kilde, som har en klar interesse i sagen. Det pågældende tømrerfirma har været en del af en almindelig faglig tvist. De er part og har en klar interesse i jeres historier. Det ved BT."